អត្ថប្រយោជន៍របស់ទឹកឃ្មុំ

= អត្ថប្រយោជន៍ ៨យ៉ាង របស់ទឹកឃ្មុំ =
ទឹកឃ្មុំមានប្រយោជន៍ច្រើនណាស់ចំពោះសុខភាពមនុស្សយើងដូចជា សម្រាប់ព្យាបាលជំងឺផ្សេងៗរួមទាំងប្រយោជន៍ក្នុងការថែរក្សាសម្រស់ ពិសេសស្បែកមុខទៀតផង។ តើទឹកឃ្មុំ មានប្រយោជន៌ និងគុណសម្បតិ្តអ្វីខ្លះ? 

១- ទឹកឃ្មុំជួយរក្សាតុល្យភាពរាងកាយ និងរក្សាទម្ងន់: អ្នកដែលមានបញ្ហាឈឺសន្លាក់ដៃជើង ឈីឆ្អឹងឆ្អែង សរសៃទាញញឹកញាប់ ឬរោគធាត់ក៏អាចទទួលទានទឹកឃ្មុំ ដើម្បីជួយបន្ថយជំងឺផ្សេងៗបានដែរ 

វិធី: យកទឹកឃ្មុំ ៣ស្លាបព្រា លាយផ្សំជាមួយទឹកខ្មេះ និងទឹកប៉ោម ៣ស្លាបព្រា កាហ្វេលាយទឹកសុទ្ឋ ១កែវ ទទួលទានរៀងរាល់ព្រឹកក្រោយភ្ញាក់ពីដំណេក និងនៅចន្លោះពេលបាយជាប្រចាំរាល់ថ្ងៃ វានឹងជួយធ្វើអោយរាងកាយរបស់អ្នកមានសុខភាពមាំមួន។ 

២- មុខស្ងួតបែកស្រកា: ស្ត្រីដែលមានស្បែកមុខក្រៀមស្ងួត សូមយកស៊ុត ១គ្រាប់ គោះយកផ្នែកក្រហមលាយជាមួយទឹកឃ្មុំ ១ស្លាបព្រា កូរបញ្ចូលអោយសព្វហើយលាបបំពោកលើផ្ទៃមុខទុកចោល ប្រហែល១០នាទី បន្ទាប់មក សឹមលាងសម្អាតចេញវិញដោយទឹកស្អាត។ 

៣- ទឹកឃ្មុំផ្សះមុនខ្យាច់លើផ្ទៃមុខ: ត្រូវអនុវត្តក្រោយពីលុបលាងមុខដោយទឹកក្តៅអ៊ុនៗ រួចជូតអោយស្ងួតបន្ទាប់មក យកចេកអំបូង មួយកំណាត់ផ្លែ កិនលាយជាមួយទឹកឃ្មុំ ហើយលាបលើផ្ទៃមុខទុកចោល ពី១០-១៥ នាទី ទើបសិមលាងចេញវិញ។ ដោយសារ ទឹកឃ្មុំមានអង់ហ្ស៊ីមអាចធ្វើអោយស្បែកមុខរបស់អ្នកមានសំណើមត្រជាក់ និងជួយបំប៉នស្បែកអោយសខ្ចីក្មេងជាងវ័យ។ 

៤- សក់ជំពាក់ជំពិនពិបាកថែទាំសិត: ត្រូវ សាកល្បងរូបមន្តនេះមើលក្រោយ ពីកក់សក់រួចយកទឹកឃ្មុំលាយជាមួយប្រេងអូលីវដោយមួយមុខៗ ៣ស្លាបព្រាលាយអោយសព្វសរសៃសក់ ហើយទុកចោល ៣-៥នាទី ទើបសឹមលាងចេញវិញដោយទឹកស្អាតនោះសរសៃសក់នឹងទន់ល្មើយគួរអោយស្រឡាញ់។ 

៥- គេងមិនលក់ :សូមយកទឹកឃ្មុំលាយជាមួយទឹកក្តៅអ៊ុនៗ ឬទឹកដោះគោដាក់កម្តៅអោយក្តៅ ហើយពិសាមុនពេលចូលគេងនោះ វានឹងជួយអោយអ្នកគេងបានលង់លក់ស្រួល។ 

៦- ដុសខាត់ស្បែកដោយវិធីងាយៗ: គឺគ្រាន់តែយកទឹកឃ្មុំលាយផ្សំជាមួយផ្លែប៉ោមកិនក្រឡុកបញ្ចូលគ្នាលាបអោយសព្វលើផ្ទៃមុខដោយថ្នមៗភាពគ្រើមរបស់ផ្លែប៉ោមអាចជួយកម្ចាត់កោសិកាស្បែកចាស់ចេញ ផ្លាស់កោសិកាស្បែកថ្មីឡើងមកមានភាពភ្លីថ្លា។ 

៧- រូបមន្តបំបាត់ស្នាមជ្រីវជ្រួញត្រង់កន្ទុយភ្នែក: យកការ៉ុត ១មើមបកសំបកចេញ ហើយកិនក្រឡុកអោយម៉ដ្ឋដោយលាយផ្សំជាមួយទឹកឃ្មុំ បន្ទាប់មកលាបបំពោកអោយសព្វលើផ្ទៃមុខទុកចោលពី ៥-១០នាទី រួចហើយសឹមលុបលាង ចេញវិញ នោះស្មាមជ្រីវជ្រួញនឹងបាត់ទៅបន្តិចម្តងៗពីលើផ្ទៃមុខរបស់អ្នក។ 

៨ - អាការឈីកស្ងួតបំពង់ក: ដើម្បីបំបាត់អាការនេះ គ្រាន់តែផ្សំទឹកក្រូចឆ្មារ មួយផ្លែ ជាមួយទឹកឃ្មុំ ២ ទៅ៣ស្លាបព្រាបាយ និងទឹកក្តៅ ២ស្លាបព្រាបាយ ពិសាដោយ ក្រេបបន្តិចម្តងៗ ដើម្បីបំបាត់អាការឈី ក្នុងបំពង់ក។ បើពិសាមិនអស់ទេអាចយកទៅលាបមុខក៏បាន ដោយលាបទុករយៈពេល ១០-១៥ នាទីទើបសឹមលុបលាងមុខចេញវិញដោយទឹកស្អាត នោះស្បែកមុខរបស់អ្នកនឹងសរលោងតឹងណែនជាមិនខាន។

## អត្ថប្រយោជន៍ផ្សេងទៀតរបស់ទឹកឃ្មុំ 
> ចំពោះមនុស្សចាស់ វាជួយបន្ថយស្លេស្ម ឬជួយកម្លាំង

មួយ ឬពីរស្លាបព្រាកាហ្វេ លាយនឹងទឹកពុះមួយកែវ ទុកឲ្យនៅក្ដៅតិចៗ សឹមហូប

> ទឹកឃ្មុំជួយដល់បញ្ហាមិនមានកូនទាំងខាងមនុស្សប្រុស ទាំងមនុស្សស្រី។

ទឹកបីភាគ ទឹកឃ្មុំមួយភាគ ដាំឲ្យពុះ រម្ងាស់ដោយភ្លើងតិចៗ រហូបដល់នៅសល់តែពីរភាគបី

ឬពិចារណាលាយទឹកឃ្មុំជាមួយនឹងទឹកដោះគោស្រស់ដែលក្ដៅអ៊ុនៗ

> ទឹកឃ្មុំ ១ស្លាបព្រាបាយ លាយជាមួយទឹកក្រូច (orange juice) និងអំបិលបន្តិច សម្រាប់អ្នកជំងឺផ្លូវដង្ហើមដូចជា ហឺត រលាកទងសួត របេង ឬអាការៈក្អកពិបាកខាកស្លេស្ម (ស្លេស្មស្អិត)។

> ទឹកឃ្មុំក៏ល្អសម្រាប់អការៈបេះដូងលោតញាប់

> ហើមពោះ ឬពោះប៉ោងធំដោយសារខ្សោយក្រពះពោះវៀន៖

ទឹកឃ្មុំត្រូវបានគេជឿថាអាចជួយបង្កាអការៈហើមពោះដោយសារខ្យល់ ហើយជំរុញចលនាពោះវៀន។ ជួយពោះវៀនបញ្ចេញកាកសំណល់អាហារ ឬលាមកដែលមានក្នុងពោះវៀន។ អ្នកដែលក្រពះពោះវៀនខ្សោយ មានខ្យល់ ឬកាកសំណល់អាហារ ឬលាមកស្ទះច្រើនក្នុងពោះវៀន មិនសូវបត់ជើងធំ និងមានអការៈហើមពោះ ឬពោះប៉ោងធំ ដោយសារខ្សោយក្រពះពោះវៀន អាចពិចារណាប្រើទឹកឃ្មុំជាជំនួយ ជាមួយនឹងការព្យាបាលផ្សេងៗទៀត ដូចជាប្រយ័ត្នចាប់អារម្មណ៍ចំណីអាហារ ការហូបចុក ជាដើម​ ឧទាហរណ៍​ អាហារដែលមានខ្លាញ់ច្រេីន​ ឬអាហារដែលហូបហេីយធ្វេីឲ្យមានអការ:ភេីច្រេីន។

> បញ្ហាពិបាករំលាយអាហារ ទល់លាមក៖ ទឹកឃ្មុំហូបជាមួយស្វាយខ្ចីតូចៗដែលគ្រាប់វាមិនទាន់ធំពេញលេញ ១ ឬ២ផ្លែ ជាមួយនឹងអំបិល

> ទឹកឃ្មុំហូបជាមួយនឹងអាហារផ្សេងៗ ត្រូវបានគេជឿថាល្អសម្រាប់សុខភាព

> ទឹកឃ្មុំអាចពិចារណាលាយជាមួយនឹងទឹកសណ្ដែកសៀង (ទឹកសណ្ដែកដែលមានពណ៌ស ដែលគេលក់តាមផ្ទះក្នុងស្រុកខ្មែរ ជាទូទៅ គឺធ្វើពីសណ្ដែកសៀង, soy milk)

> ចំពោះក្មេងអាយុក្រោម ១ឆ្នាំ "មិនគួរ" ឲ្យហូបទឹកឃ្មុំទេ ព្រោះអាចប្រឈមនឹងបញ្ហាពោះវៀន ក្រោយពីហូបហើយមួយរយៈ ហៅថា Infant botulism (ក្មេងអាចមានអាការៈ ទល់លាមក ថយចុះការបៅខ្លាំង អន់បៅខ្លាំង ខ្សោយទន់)

អាចប្រឈម = អាចកើតមាន តែមិន ១០០% ថាគ្រប់ករណីដែលឲ្យក្មេងហូបទឹកឃ្មុំ គឺសុទ្ធតែកើតជំងឺនេះទាំងអស់នោះទេ តែមានហានិភ័យខ្ពស់នឹងការកើតជំងឺនេះ បើឲ្យក្មេងក្រោម ១ឆ្នាំហូប។ ដូច្នេះ ជាការណែនាំដោយផ្អែកលើចំណេះដឹងវេជ្ជសាស្រ្ត គួរតែកុំឲ្យហូប។

ការសិក្សាមួយរកឃើញថា ៩ ក្នុងចំណោមសំណាកទឹកឃ្មុំទាំង ៩០ ដែលគេបានយកទៅសិក្សា មានវត្តមាន ឬវិជ្ជមាន Spore របស់មេរោគដែលបង្កជំងឺ infant botulism

Spore របស់មេរោគដែលបង្ករជំងឺពោះវៀន Infant botulism ទាល់តែកំដៅលើសពី ១២០ អង្សារសេ... ទើបអាចសម្លាប់វាបាន។ (ទឹកពុះនៅសីតុណ្ហភាព ១០០ អង្សារសេ)

អាហារអាចទ្រទ្រង់សុខភាព។ ប៉ុន្តែការហូបអាហារខុស ក៏អាចប៉ះពាល់សុខភាព។

វេជ្ជបណ្ឌិត សេង ច័ន្ទភក្ដី

## ឯកសារយោង 
1. សៀវភៅ​ FOODS THAT HEAL, The Natural Way to Good Health របស់អ្នកប្រាជ្ញនៅឥណ្ឌា​ Dr. H. K. Bakhru (តំណភ្ជាប់សម្រាប់ទិញសៀវភៅនេះពី Website Amazon)

2. Association between honey consumption and infant botulism

3. Botulism, West Virginia Department of Health & Human Resources Bureau for public health, September 2015

4. Role of honey in modern medicine

5. '*Incidence and Origin of *Clostridium botulinum* Spores in Honey,*' *Journal of Food Protection, Vol, 44, No. 11, Pages 812-814 (November 1981)*